Document ID: 32007R1475

KOMMISSIONENS FORORDNING (EF) Nr. 1475/2007
af 13. december 2007
om åbning af et EF-toldkontingent fra og med 2008 for maniok med oprindelse i Thailand
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1095/96 af 18. juni 1996 om iværksættelse af indrømmelserne i liste CXL, der blev udarbejdet efter afslutningen af forhandlingerne i forbindelse med artikel XXIV, stk. 6, i GATT (1), særlig artikel 1, stk. 1, og
ud fra følgende betragtninger:
(1)
I forbindelse med Verdenshandelsorganisationens multilaterale handelsforhandlinger har EF forpligtet sig til for en periode på fire år at åbne et toldkontingent på 21 mio. tons varer henhørende under KN-kode 0714 10 med oprindelse i Thailand, inden for hvilket toldsatsen nedsættes til 6 %. Kontingentet skal åbnes og forvaltes af Kommissionen.
(2)
Under hensyn til varens specifikationer og markedet synes en forvaltning efter først til mølle-princippet at være hensigtsmæssig. For at forenkle forvaltningen bør kontingentet vedrørende maniokvarer under anvendelse af Kommissionens forordning (EF) nr. 1342/2003 af 28. juli 2003 om særlige gennemførelsesbestemmelser for ordningen med import- og eksportlicenser for korn og ris (2), for så vidt angår import- og eksportvarer inden for korn- og rissektoren, forvaltes efter Rådets forordning (EF) nr. 1784/2003 af 29. september 2003 om den fælles markedsordning for korn (3). Forvaltningen bør være i overensstemmelse med artikel 308a, 308b og 308c, stk. 1, i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (4).
(3)
Artikel 9, stk. 1, i forordning (EF) nr. 1784/2003 giver mulighed for fritagelse fra kravet om, at der skal fremlægges importlicens for varer, der ikke har nogen væsentlig indflydelse på forsyningssituationen på kornmarkedet. I de seneste år har EF importeret mindre end 10 % af den årlige mængde af maniok henhørende under KN-kode 0714 10. Det drejer sig således om en begrænset mængde af meget specifikke varer, som ikke har nogen indvirkning på kornmarkedet. Derfor kan undtagelsen fra importlicenskravet, jf. artikel 9, stk. 1, i forordning (EF) nr. 1784/2003, finde anvendelse.
(4)
Det er nødvendigt med en forvaltningsordning, der kan sikre, at kun produkter med oprindelse i Thailand kan importeres under kontingentet. Det bør præciseres, hvilken form for bevis der skal fremlægges for at få adgang til toldkontingenterne under først til mølle-ordningen. Denne ordning er fastsat i artikel 55-65 i Kommissionens forordning (EØF) nr. 2454/93.
(5)
Da de ækvivalente toldkontingenter ikke er blevet udnyttet hurtigt i de to seneste år, bør toldkontingenterne under denne forordning fra begyndelsen ikke anses for at have nået et kritisk niveau, jf. artikel 308c i forordning (EØF) nr. 2454/93, når de forvaltes under først til mølle-ordningen. Derfor bør toldmyndighederne have mulighed for at se bort fra sikkerhedskravet for varer, der fra begyndelsen er blevet importeret under disse kontingenter efter artikel 308c, stk. 1, og artikel 248, stk. 4, i forordning (EØF) nr. 2454/93. Som følge af de særlige forhold i forbindelse med overgangen fra en forvaltningsordning til en anden bør artikel 308c, stk. 2 og 3, i nævnte forordning ikke finde anvendelse.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
Denne forordning åbner et EF-toldkontingent for maniok med oprindelse i Thailand. Det forvaltes på basis af et kalenderår fra 1. januar 2008.
Artikel 2
Mængden, udtrykt i nettovægt, af importen af maniok henhørende under KN-kode 0714 10 og toldsatsen er fastsat i bilaget.
Artikel 3
Toldkontingentet i bilaget til denne forordning forvaltes af Fællesskabet efter først til mølle-princippet i henhold til artikel 308a, 308b og 308c, stk. 1, i forordning (EØF) nr. 2454/93. Artikel 308c, stk. 2 og 3, anvendes ikke.
Artikel 4
Der skal ikke fremlægges importlicens ved import af maniok under toldkontingentet i artikel 1.
Artikel 5
Der skal ved overgang til fri omsætning inden for rammerne af kontingentet i artikel 1 fremlægges et oprindelsescertifikat udstedt af myndighederne i Thailand i overensstemmelse med artikel 55 til 65 i forordning (EØF) nr. 2454/93.
Artikel 6
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. januar 2008.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 13. december 2007.

Labels: 3
17
18